एभरेस्ट र पुलिस फाइनल भिड्ने
त्रिभुवन आर्मी र नेपाल पुलिस तथा टिपटप हेल्प नेपाल र गण्डकी प्रदेशबीच आठौं आरबीबी–एनभीए भलिबल च्याम्पियनसिपको पुरुषतर्फ सेमिफाइनल प्रतिस्पर्धा हुनेछ । 
काठमाडौँ — त्रिभुवन आर्मी र नेपाल पुलिस तथा टिपटप हेल्प नेपाल र गण्डकी प्रदेशबीच आठौं आरबीबी–एनभीए भलिबल च्याम्पियनसिपको पुरुषतर्फ सेमिफाइनल प्रतिस्पर्धा हुनेछ । महिलातर्फ एभरेस्ट भलिबल क्लब र नेपाल पुलिस क्लब फाइनलमा पुगेका छन् । एभरेस्टले चन्द्रागिरि न्यु डायमन्ड महिला टिमलाई ३–० को सोझो सेटमा हरायो । राष्ट्रिय टोलीकी कप्तान अरुणा शाहीको नेतृत्वमा रहेको एभरेस्टले न्यु डायमन्डलाई २५–२०, २५–१२, २५–१८ ले हरायो । तीन भारतीय खेलाडीसम्मिलित एभरेस्टले विपक्षीलाई कुनै मौका दिएन । गत वर्ष विजेता पुलिसले अर्को सेमिफाइनलमा एपीएफ क्लबमाथि ३–१ सेटमा जित निकाल्यो । समूह चरणमा पुलिस र एभरेस्ट एकै समूहमा थिए । पुलिस समूह विजेता भएर अन्तिम चारमा पुगेको हो । महिला र पुरुष दुवैको फाइनल शनिबार हुनेछ ।पुरुषतर्फ दाबेदार आर्मीले सुदूरपश्चिम प्रदेशलाई अन्तिम क्वाटरफाइनलमा २५–१९, २२–२५, २५–२३, २५–१७ ले हरायो । पुलिसले कोशी प्रदेशमाथि २५–१३, २५–१६, २५–१३ को जित पाएको थियो । शुक्रबार पहिलो सेमिफाइनल हेल्प नेपाल र गण्डकीबीच हुनेछ । 